L-ismijiet ta' ħafna toroq fl-ibliet u rħula tagħna qegħdin ifakkru ġrajjiet, persunaġġi u postijiet marbuta bosta drabi ma' dik il-lokalita'. Dan il- każ japplika wkoll għall-Ħamrun. Ħarsa ħafifa lejn il-lista ta' l-ismijiet tat-toroq ta' din il-lokalita' u wieħed jintebaħ mill-ewwel kemm hu kbir il-għadd ta' toroq li għandna hawnhekk u għal din ir-raġuni għandna varjeta sabiħa ta' ismijiet. Ħsibt għalhekk li jkun xieraq li minn din is-sena nibdew din is-sensiela li fiha nagħtu spjegazzjoni u tagħrif qasir dwar l-ismijiet ta' xi toroq Ħamruniżi. Nibdew minn Triq Tommaso Caruana Demajo. Kien xieraq li din it-triq tissemma' għal dan l-avukat u ex ministru billi għal żmien twil kellu r-residenza tiegħu f'din it-triq. Twieled il-Ħamrun fl-1 ta' Ottubru 1910 u sar avukat fl-1934. Ta' eta' żagħżugħa ingħaqad mal-Partit Nazzjonalista u kkontesta l-elezzjoni tal-1947, iżda f'din l-ewwel elezzjoni ma kellux suċċess. Fl-1950 sar Speaker u aktar tard Ministru ta' l-Industrija u Kummerċ u wara l-elezzjoni tal- 1962 inħatar Ministru tal-Ġustizzja u baqa' f'din il-kariga sal- 1971. Bosta drabi mexxa delegazzjonijiet parlamentari 'l barra mix-xtut tagħna, Kellu maġenb l-Oratorju tal-Knisja ta' rabtiet kbar mall-Ħamrun għax kien il-President tal-Każin Nazzjonalista tal- lokal, tal-Ħamrun Spartans u tal-Każin tal-Banda San Ġużepp. Miet fit-12 ta' Novembru 1973 u l-funeral kbir li kellu fil-Ħamrun kien l- aqwa xhieda tar-rispett li kien igawdi l-Avukat Tommaso Caruana Demajo f'dan il-lokal. Pariġġ Triq Tommaso Caruana Demajo insibu Triq imsemmija għall- Avukat Anton Buttigieg, personalita' oħra magħrufa fi gżiritna. Anton Buttigieg ma kienx Ħamruniż iżda mill-Qala Għawdex, fejn twieled fit-12 ta' Frar 1912. Sar avukat fl-1941, fl-eqqel żmien ta' l-aħħar gwerra dinjija. Għal bidu serva bħala spettur tal-pulizija u wara bħala korrispondent tal- Qorti n mal-ġurnali ta' Strickland House. Fl-1951 daħal fix- xena politika mal-Partit Kostituzzjonali, iżda l- elezzjonijiet li ġew wara ikkontestahom mal-Partit Laburista. Daħal fil- Parlament fl-1955. Fil- Partit kellu bosta karigi importanti u fl-1971 inħatar Ministru tal- Ġustizzja u Deputat Prim Ministru u fl-1976 inħatar President tar- Repubblika ta' Malta. — ' Anton Buttigieg kien Triq Anton Buttigieg kittieb u poeta u f'dawn iż-żewġ oqsma letterarji ħallielna bosta pubblikazzjonijiet li għadhom imfittxija sal-lum għax Anton Buttigieg ħadem u ġġieled għall-ilsien Malti sa minn meta kien għadu student universitarju u ħaddem dan l-ilsien għażiż bl-akbar sengħa u ħila. Kellu rabtiet kbar mall-Ħamrun sa minn meta kien għadu żagħżugħ. Għal snin twal kien il-President tal-Każin tal-Banda San Gejtanu. Miet fil-5 ta' Mejju 1983. Dakinhar ħafna Maltin minn kull qasam tal-ħajja Maltija sellmulu bħala iben il-gżejjer tagħna, li għamel unur f'kull qasam li mess miegħu. Triq Indri Cilia tfakkarna f'dan it-trejdunjonista Malti li twieled fl-1905. Kien impjegat ma' l-Air Ministrv ta' l-Ingliżi u fl-1943, Reggie Miller sejjaħlu biex ikun wieħed mill-membri għall-formazzjoni tal-General Workers Union. Kemm hu hekk naraw li meta f'April tal-1943 saret l-ewwel laqgħa pubblika, dwar it-twaqqif ta' din il-Union, Indri Cilia, kien it-tieni kelliem li indirizza l- folla, u ftit wara inħatar President ta' l-Union. Kien il-bidu ta' karriera ta' ħidma fil- Union li matulha waqqaf fi ħdanha bosta taqsimiet. Indri Cilia serva bħala membru f'bosta bordijiet governattivi, kif ukoll bħala Direttur tal-Bank Ċentrali u tal- Korporazzjoni —- Sa - Telemalta. Triq Indri Cilia Miet fit-30 ta' Jannar 1981, u bħala tifkira tiegħu, illum fil-Ħamrun insibu din it-triq imsemmija għalih, għaliex hawnhekk Indri Cilia indirizza kemm-il darba laqgħat pubbliċi tal-Union. Triq Wenzu Mallia tfakkarna fl-istess żmenijiet ta' Indri Cilia, għaliex Wenzu Mallia, kien ukoll wieħed mill-ewlenin fundaturi li ħadmu biex il- ħaddiema jingħaqdu f'Union. Wenzu twieled l-Imqabba fis-26 ta' Awissu 1885. Kien infermier fl-isptar Ċentrali u ħadem u rsista biex dan ix-xogħol itellgħu għal grad professjonali. Kien oratur tajjeb ħafna u kien attiv ħafna fil-Partit Laburista mat-tabib Pawlu Boffa u meta fl-1936, l-Ingliżi reġgħu taw lil Malta il-Kostituzzjoni, Wenzu Mallia kien l-ewwel wieħed li organizza meeting pubbliku. Dan il-meeting għamlu fi Pjazza San Pawl u għalih attendew mijiet ta' nies, Kien meeting li baqa' msemmi u li fih Mallia qata' figura tajba iżda miet ftit wara fit-3 ta' Frar 1939 meta kellu 54 sena. Triq Dun Nerik Cordina Perez (li sa ftit taż-żmien ilu kienet magħrufa bħala Broad Street) qegħda tfakkarna f'dan il-Ħamruniż li bejn l-1934 u l-1956 kien Kappillan tal-Parroċċa San Gejtanu. Dun Nerik kien personalita' magħrufa ħafna f'din il-lokalita'. Kellu l-kariżma biex jgħaqqad lil kulħadd u bis-saħħa tiegħu inbniet il-famuża koppla tal-knisja parrokjali, li kienet ilha snin twal maħsuba biex tinbena. Dun Nerik twieled fit-13 ta' Mejju tal-1895 u sar qassis fl-1921. Kien ukoll kappillan tan-Naxxar bejn l-1929 u l-1934. Miet fl-aħħar jum tas-sena 1956, u sal-lum bosta Ħamruniżi għadhom jiftakruh u jsemmuh b'nostalġija kbira ħafna. Barra l-isem ta' din it-triq, Dun Nerik huwa wkoll imfakkar b'irħama kommemorattiva fil-Knisja ta' San Gejtanu. Fil-Ħamrun insibu bosta Istituti għat-tfal u wieħed mill-ewlenin li nbena hawnhekk kien l-Istitut San Ġużepp. Dan kien inbena mill-Kanonku Franġisk Bonnici, u bħala tifkira f'dawn l-inħawi insibu triq imsemmija għalih. Dun Franġisk Bonnici twieled f'Bormla fl-1852 u sar saċerdot fl-1876. Kien għalliem ta' bosta lingwi u bejn l-1878 u l-1883 kien ir-rettur tas-Seminarju iżda l-ħsieb tiegħu kien dejjem wieħed, li jibni dar kbira u jilqa' fiha tfal orfni jew bil-problemi ta' faqar u mard u din ix-xewqa wasal għaliha meta fl-1888 kera dar kbira ħdejn il-knisja tas-Samra fil-Ħamrun u laqa' fiha l-ewwel tfal orfni. Sadanittant beda l-bini ta' l-Istitut f'tarf Triq San Ġużepp. Kien proġett kbir iżda Dun Franġisk Bonnici ħadem u rsista biex jilħaq il-għan tiegħu. Kienu żminijiet diffiċli għax f'dak iż-żmien kien isaltan faqar kbir ħafna. Biex jiġbor il-flus kien joħroġ fuljett kull xahar u maż-żmien waqqaf ukoll l-opra tal-Buona Morte. Kien bniedem ta' talenti kbar tant li fl-1890 inħatar professur tal-Filosofija fl-Universita' Rjali ta' Malta. Triq il-Kanonku Franġisk Bonnici Miet żgħir u fqir fl-eta' ta' 46 sena nhar l-24 ta' Frar tas-sena 1905. Ismu mnaqqax fil-faċċata ta' l-Istitut li bena, li flimkien ma' l-isem ta' din it-triq qed ifakkarna f'dan il-qassis Malti li għen ħafna t-tfal orfni meta l-ġuħ kien jaħkem il-gżejjer tagħna. Din is-sena tajna ħarsa lejn l-ismijiet ta' sitt persunaġġi mfakkra permezz ta' sitt toroq Ħamruniżi imsemmija għalihom. Għad baqa' ħafna oħrajn, li jekk alla jrid nitkellmu dwarhom fis-snin li ġejjin.